SET เปิดแรง 11 จุด ตามตลาดตปท. หลังเฟดส่งสัญญาณลดดอกเบี้ย-การเมืองไทยชัดเจนขึ้น
SET เปิดแรง 11 จุด ตามตลาดตปท. หลังเฟดส่งสัญญาณลดดอกเบี้ย-การเมืองไทยชัดเจนขึ้น
SET เปิดแรง 11 จุด ตามตลาดตปท. หลังเฟดส่งสัญญาณลดดอกเบี้ย-การเมืองไทยชัดเจนขึ้น
5 มิ.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.05 น. อยู่ที่ระดับ 1,648.75 จุด บวก 11.06 จุด หรือ 0.68% มูลค่าการซื้อขาย 6.4 พันล้านบาท
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างบวกกันทั่วหน้า หลังจากเมื่อคืนที่ผ่านมาดัชนีดาวโจนส์บวกแรงกว่า 500 จุด จากที่ธนาคารกลางสหรัฐ (เฟด) ได้ส่งสัญญาณที่จะให้การหนุนเศรษฐกิจ ในการลดอัตราดอกเบี้ย และอาจนำมาตรการผ่อนคลายเชิงปริมาณ (QE) กลับมาใช้ ถ้าความเสี่ยงสงครามการค้าดูเลวร้ายขึ้น ทำให้ตลาดประเมินเฟดมีโอกาสที่จะลดอัตราดอกเบี้ยสูงถึง 90% ในเดือนก.ย. และ 80% ในเดือนธ.ค.
ขณะที่ล่าสุดความตึงเครียดด้านการค้าผ่อนดูคลายลง จากที่สมาชิกสภาคองเกรสสังกัดพรรครีพับลิกันไม่เห็นด้วยที่จะปรับขึ้นภาษีสินค้านำเข้าจากเม็กซิโก
ส่วนการเมืองในประเทศก็ชัดเจนขึ้น หลังจากที่พรรคประชาธิปัตย์ตกลงที่จะเข้าร่วมจัดตั้งรัฐบาลกับพรรคพลังประชารัฐ นอกจากนี้ เงินบาทก็แข็งค่าขึ้นอย่างต่อเนื่องด้วย หนุนให้ Fund Flow ไหลเข้ามา
พร้อมให้แนวรับ 1,630-1,635 จุด ส่วนแนวต้าน 1,645-1,650 จุด